|  |  |
| --- | --- |
| 15.04.2019. | Nr. 2.5/2019/1448 |
| Uz | Nr. |

|  |
| --- |
| Sarunu procedūras pretendentiem |

Par sarunu procedūru "Ģeogrāfiskās informācijas sistēmas pakalpojuma ieviešana un abonēšana" (ID Nr.AST2019/29) - atbildes uz pretendentu jautājumiem

Ļ. cien. dāmas / a. god. kungi!

Ar šo vēstuli sniedzam atbildes uz pretendenta jautājumiem par sarunu procedūru.

**1.Jautājums.** *Par izmaksām kartogrāfiskā materiāla nodrošināšanai*

Ņemot vērā, ka, lai nodrošinātu kartogrāfisko materiālu visai Latvijas teritorijai, kas izmaksu ziņā ir salīdzinoši liela summa (simtos tūkstošu *euro* gadā), lūdzam skaidrot kāpēc tiek prasīts nodrošināt šādu materiālu par visu Latvijas teritoriju, ja vadoties no publiski pieejamās informācijas jūsu mājaslapā (<http://www.ast.lv/lv/content/elektroenergijas-parvades-sistemas-attistibas-plans>) par pārvades sistēmas attīstības plānu turpmākajiem 10 gadiem secināms, ka sistēmas attīstība notiks secīgos posmos atsevišķās teritorijās un tādejādi nebūtu nepieciešams viss Latvijas Republikas teritorijas pārklājums?

**Atbilde:** Pasūtītājs pieņem, ka potenciālajam pakalpojuma sniedzējam ir pieejams kartogrāfiskais materiāls visai Latvijas teritorijai, jo tas jau sniedz līdzīgus pakalpojumus citiem klientiem (skat. kvalifikācijas prasības).

Papildus skaidrojam, ka ekspluatācijas procesu nodrošināšanai Pasūtītājam ir nepieciešami kadastra dati un augstas detalizācijas topogrāfiskās informācijas planšetes, mērogs 1:500 ap esošajiem objektiem un Pasūtītāja 10 gadu attīstības plānā norādītajiem objektiem. Plānojot ekspluatācijas darbus un tīkla attīstību, minimālais nepieciešamais kadastra datu apjoms atrodas 100 m joslā, uz katru pusi no AST elektrolīniju objektiem (piemēram, elektrolīniju malējiem vadiem, balstiem, apakšstaciju žogiem u.c. elektrolīniju ekspluatāciju nodrošinošiem objektiem). AST ir sagatavojis poligonu vektoru datu veidā, SHP formātā (LKS-92 koordinātu sistēmā), kurš ietver AST interesējošās Latvijas kadastra kartes teritorijas (sastādot poligonu ir ņemti vērā gan esošo elektrolīniju un objektu dati, gan šobrīd zināmo attīstības projektu dati, sk. pielikumu **kadastrs.7z**).

Kartogrāfiskā materiāla apjoms 100 m joslā attiecināms uz Valsts zemes dienesta kartogrāfisko fona materiālu: Valsts kadastra karti un augstas detalizācijas topogrāfiskās informācijas planšetēm, mērogs 1:500. Šāds risinājums var būt pieļaujams Tehniskajā specifikācijā iekļautām prasībām sadaļā: *7.3.16 ĢIS pakalpojumā izmantojamo fona karšu datu prasības (FDP)*, prasības *FDP-1 Fona karšu dati* apakšpunktam: 1) Latvijas kadastra karte un apakšpunktam: 5) augstas detalizācijas topogrāfiskās informācijas planšetes, mērogs 1:500.

Realizējot šādu iespējamo kadastra datu izmantošanas funkcionalitāti, nākotnē būtu lietderīgi izskatīt iespēju iegūt kadastra datus arī ārpus AST norādītā poligona robežām, kā pakalpojumu par papildus maksu, atbilstoši VZD noteiktajam cenrādim. Iepriekš brīdinot lietotāju, ka šāda veida informācijas iegūšana būs maksas pakalpojums.

**2.Jautājums.** *Par konkurences kropļojumiem*

Lūdzam skaidrot, kādēļ iepirkuma priekšmets ir pakalpojums, ja kopumā nolikuma prasības apraksta pakalpojumu tikai attiecībā uz programmatūras izvietošanu datu centrā (piegādātāja datu centrā) un kartogrāfiskā materiāla nodrošināšanu (abonēšanu pie datu sniedzējiem), kamēr citādi šim būtu jābūt jaunas informācijas sistēmas ieviešanas projektam?

Vēršam arī iepirkuma komisijas uzmanību uz to, ka pakalpojumu nolikumā aprakstītajā izpratnē var nodrošināt tikai tāds pakalpojuma sniedzējs, kuram ir pieejami visi kartogrāfiskie dati. Ciktāl tas mums ir zināms, šāda datu pieejamība ir nodrošināta Valsts zemes dienestam, Lauku atbalsta dienestam, Valsts meža dienestam un Latvijas valsts mežiem, no kuriem tikai pēdējā darbības veidos ir arī IT pakalpojumu sniegšana. Tādejādi vai nu pasūtītājs apmaksās kartogrāfisko datu iegūšanu kādam jaunam pakalpojumu sniedzējam (kuram šie dati turpmāk piederēs), vai arī iepirkumā zemākā cena būs Latvijas valsts mežiem – tādejādi neveicinot patiesus konkurences apstākļus nozarē.

**Atbilde:** Saskaņā ar Sabiedrisko pakalpojumu sniedzēju iepirkuma likuma, turpmāk "SPSIL", 1.panta 4.punkta b) apakšpunktu, par pakalpojuma līgumiem uzskatāmi iepirkuma līgumi, kuri finansiālās interesēs rakstveidā noslēgti starp vienu vai vairākiem sabiedrisko pakalpojumu sniedzējiem un vienu vai vairākiem piegādātājiem un kuru priekšmets ir pakalpojumu sniegšana, kas nav minēta punkta b) apakšpunktā minēto pakalpojumu sniegšana (būvdarbu veikšana vai projektēšana u.tml. darbi). Publisko iepirkumu regulējošajos normatīvajos aktos nav ietverta jēdziena "pakalpojums" legāldefinīcija, kas norāda, ka AS "Augstsprieguma tīkls" kā pasūtītājam ir tiesības noteikt, kuros gadījumos tiek veikta iepirkumu procedūra ar priekšmetu pakalpojums. Likumdevējs ir paredzējis, ka pakalpojuma līgums no piegādes tiek nošķirts ar kritēriju, kas ietverts SPSIL 1.panta 4.punkta c) apakšpunktā, proti, preces, kura tiek iegādāta iepirkuma procedūras ietvaros, iebūvēšanas vai uzstādīšanas darbu būtiska daļa. Ievērojot iepirkumu procedūrā norādīto pakalpojuma saturu un faktu, ka ĢIS risinājuma uzturēšanā un administrēšanā ir nepieciešama kompetence, kādas Pasūtītājam šobrīd nav, līguma priekšmets tiek kvalificēts kā pakalpojums.

Attiecībā uz kartogrāfisko datu pieejamību skaidrojam, ka šo datu abonēšana ir būtiska daļa no sagaidāmā pakalpojuma, jo bez šiem datiem ĢIS sistēma nav izmantojama. Pasūtītāja rīcībā nav informācijas, kādi dati ir pieejami potenciālajiem pakalpojumu sniedzējiem, kādi ir šo datu abonēšanas tehniskie nosacījumi un izmaksas. Turklāt pieņemam, ka vismaz daļa no nepieciešamajiem datiem ir atvērtie dati, kas ir pieejami bez maksas. Sagaidām piedāvājumus no pretendentiem, kas sniedz šādus pakalpojumus citiem klientiem. Līdz ar to būtu iespējama sinerģija pakalpojuma nodrošināšanā vairākiem klientiem, kas savukārt Pasūtītājam samazinātu pakalpojuma izmaksas salīdzinājumā ar jaunas sistēmas ieviešanu.

**3.Jautājums.** *Par datu avotiem*

Lūdzam paskaidrot pieprasīto datu avotu izvēli un nepieciešamību. Piemēram, kāpēc pakalpojuma ietvaros jānodrošina dati no Lauku atbalsta dienesta, un lūdzam skaidrot kādiem biznesa mērķiem ir nepieciešami šādi dati?

**Atbilde:** Dažādu kartogrāfisko materiālu uzņēmums izmanto jaunu objektu izbūvei un esošo objektu uzturēšanai. Saskaņā ar FDP-1 prasības 9) apakšpunktu Pasūtītājam ir nepieciešama arī karte ar informāciju par lauku platībām, kuros ir bioloģiski vērtīgie zālāji, NATURA 2000 teritorijām un lauku izmantošanas veidiem. To nodrošina, piemēram, Lauku atbalsta dienesta veidotā Lauku bloku karte (<https://karte.lad.gov.lv/>). Ja Pretendents ĢIS pakalpojuma ietvaros var piedāvāt līdzvērtīgu kartogrāfisko materiālu, tad AST izvērtēs šādu piedāvājumu.

**4.Jautājums.** *Par ražotāju*

Lūdzam skaidrot vai par ĢIS pakalpojuma risinājuma ražotāju (vai ražotāja autorizētu pārstāvniecību, vai pilnvarotu pārstāvi) var tikt uzskatīts pats pretendents, ja tas pakalpojumu šim iepirkumam piedāvā uz trešās puses produkta (platformas) bāzes? Lūdzam arī skaidrot kā jāapliecina šāds statuss, ja pakalpojums tiek piedāvāts uz atvērtā koda produkta (platformas) bāzes?

**Atbilde:** Ja piedāvājums ir uz komerciāla trešās puses produkta (platformas) bāzes, tad pretendentam ir jāiesniedz informācija atbilstoši nolikuma 3.1.6. punktam (*Gadījumā, ja Pretendents nav piedāvātā ĢIS ražotājs, ražotāja autorizētās pārstāvniecības pārstāvis ar pārpilnvarojuma tiesībām, Pretendentam jāiesniedz dokumenti, kas apliecina piedāvātās ĢIS legālu izcelsmi un ražotāja garantijas saistību nodrošināšanu.*) Ja pakalpojums tiek piedāvāts uz atvērtā koda produkta (platformas) bāzes, tad šo statusu var apliecināt pats pretendents.

**5.Jautājums.** Ņemot vērā Jūsu atbildi 28. martā uz jautājumu par FDP-3 punktu, papildinām jautājumu. Ņemot vērā augstās izmaksas VZD fona karšu datunodrošināšanai, vai Pasūtītājs pieļauj opciju nodrošināt fona datus nevis pa visu Latvijas teritoriju, bet gan Pasūtītāja pārziņā esošo Latvijasteritoriju? Šādā veidā būtiski samazinot kopējās Iepirkuma izmaksas. Ja šāda opcija var tikt piedāvāta, tad Pasūtītājam ir jānorāda, kuras zemesvienības un/vai kadastra grupas ir Pasūtītāja pārziņā.

**Atbilde:** Sk. atbildi uz 1. jautājumu.

Pielikumā fails: kadastrs.7z

Ar cieņu

|  |  |
| --- | --- |
| Valdes loceklis | Mārcis Kauliņš |
|  |  |

Kundziņa 67725238